”Työssäni vain mielikuvitus on rajana”

Keväällä 2024 fysioterapeutiksi valmistunut Ada Pakarinen työskentelee Rääkkylän Pihlajakodilla. Kyseessä on ihan uusi työnkuva kyseisessä yksikössä.

“Kun näin, että tänne avautui vakituinen työ, mietin, että uskallanko hakea sitä vastavalmistuneena, urani alkumetreillä. Olin jotenkin ajatellut, että valmistumisen jälkeen olen kesän sijaisena. Mutta niin vain kävi, että sain heti vakituisen työpaikan. Olen tykännyt työstäni, koska se haastaa mukavasti, mutta antaa myös vapauksia työn suunnittelussa”, iloitsee Ada.

“Suosittelen muitakin olemaan rohkeita ja olemaan avoimin mielin töiden ja harjoittelujen suhteen hieman pienemmiltäkin paikkakunnilta, koska se voi avata uusia ovia ja antaa paljon erilaisia näkemyksiä.”

Kuntoutuksellista näkökulmaa kaikkeen toimintaan

Uusi työpaikka ja uusi työnkuva saivat Adassa aikaan pientä jännitystä, mutta hyvällä tavalla. Hän on päässyt luomaan uutta työtehtävää alusta lähtien.

“En ollut ikäihmisten parissa tehnyt yhtään harjoittelua opiskellessa. Nyt pääsen näkemään, että minkälaista on työskennellä fysioterapeuttina ikäihmisten palveluasumisyksikössä. Ja sehän hirveän kivaa! Asukkaat ovat nähneet niin paljon enemmän elämää kuin minä itse ja pääsen kuulemaan heidän tarinoitaan eletystä elämästä. Joka päivä työssäni on ihania kohtaamisia ja keskusteluja.”

Pihlajakoti Rääkkylässä tarjoaa monimuotoista palveluasumista, joka perustuu yksilölliseen kuntouttavaan hoitotyöhön. Pihlajakodilla on 34 paikkaa, joista 12 paikkaa on Pihlajapirtin puolella. Pihlajakodin asukkaat itse määrittävät millainen päivä heillä on.

“Parasta työssäni on se, että ei ole kiireen tuntua, vaan voin edetä asukkaan tahdissa ja voin oikeasti kohdata asukkaan. Minä annan asukkaille valinnan siitä, että haluavatko he kuntoutusta tai tehdä minun kanssani jotain kuten lähteä ulos. Jos he sanovat ei, niin minä voin kysyä myöhemmin uudestaan. Fysioterapia Pihlajakodissa on sellaista arjen tukemista eikä täällä lähdetä vetämään maksimeja salille”, naurahtaa Ada.

Hän onkin jo saanut huomata, että Pihlajakodin asukkaista on löytynyt innostusta niin yksilöfysioterapiaan kuin ryhmätoimintaankin. Ada suunnittelee myös viriketoimintaa kuntoutuksen näkökulmasta.

“Asukkaat ovat pikkuhiljaa tutustuneet minuun ja he ovat tainneet huomata, että minähän teenkin aika kivoja juttuja heidän kanssaan. Voidaan vaikka pelata ötökänliiskauspeliä hernepusseilla ja ötökkätarroilla tai käydä keräämässä kukkia ulkona.”

Merkityksellistä työtä

Pihlajakodin työympäristö on konkretisoinut Adalle, että vain mielikuvitus on rajana fysioterapeutin työlle ja kuntoutukselle.

“Kuntoutus voi tapahtua asukkaan huoneessa, yhteisissä tiloissa tai asukkaalle tärkeässä paikassa ja hänelle tärkeällä tavalla. Eräälle asukkaalle kävely on haastavaa, mutta hän halusi kokeilla, onnistuisiko valssi. Kokeilusta tuli hirveän hyvä mieli meille kummallekin. Voin tehdä asukkaiden kanssa pieniä juttuja, joilla on iso merkitys.”

Asiakkaat ovat ottaneet Adan hyvin vastaan, mutta niin ovat myös Pihlajakodin työntekijät.

“Koin oloni heti tervetulleeksi. Täällä tulee kaikkien kanssa toimeen. Ja juttuun pääsee kiinni kahvihuoneessa ja kahvihuoneen ulkopuolellakin. Vaikka Pihlajakodissa on todella paljon työkokemusta, uskon, että ammattitaitoni on tuonut jotain lisää siihen. Hoitajat kysyvät minulta fysioterapeutin näkökulmaa asiakasasioissa ja ovat kiinnostuneita minun työstäni. Mutta ihan samalla tavalla minäkin voin kysyä heiltä, jos joku asia askarruttaa. Pihlajakoti on täynnä auttavaisuutta ja yhteisöllisyyttä.”

”Työmatka on kuin portaali”

Rääkkylän kunta täyttää tänä vuonna huikeat 150 vuotta! Rääkkylä on paikkakuntana Adalle tuttu paikka lapsuudesta asti, sillä hänen mummolansa on Rääkkylässä.

“Minulla on se onnellinen tilanne, että pystyn majoittumaan tarvittaessa mummolassa, jos on joskus talvella huono keli tai väsyttää kovasti. Isovanhemmat ovat siitä tyytyväisiä. Heidän mielestään voisin olla siellä vaikka koko ajan”, nauraa Ada.

Ada Pakarinen asuu Joensuussa ja työmatka on autolla noin 50 minuuttia.

“Työmatkan pituus on suhtautumiskysymys, kenelle mikäkin on pitkä. Kesällä matka ei tunnu pitkälle. Työmatka on kuin portaali, jonka aikana voi nollata pään työpäivän päätteeksi. Tässä vaiheessa elämää en ehkä muuttaisi Rääkkylään pysyvästi, mutta mökki luonnonrauhasta jostain järven rannalta Rääkkylästä olisi hienoa.”

Parasta Rääkkylässä mummolan ja työn lisäksi Adan mielestä on luonto ja tervehtiminen.

“Kun täällä lähtee kävelemään kylälle, niin kaikki moikkaa toisiaan, vaikka ei tuntisikaan. Se on hienoa.”

Kotipaikkakunnastaan Joensuusta Adalla on niin ikään vain hyvää sanottavaa.

“Kyllähän muualla Suomessa on kiva käydä, mutta vielä mukavampaa on tulla takaisin Joensuuhun. Tulee sellainen kotoisa olo, että kuuluu tänne päin Suomea. Pohjois-Karjalassa niin Joensuussa kuin Rääkkylässäkin on sellaista luonnonläheisyyttä, mitä esimerkiksi Etelä-Suomesta mielestäni puuttuu.”

Kiinnostaako Rääkkylä?

Tutustu Rääkkylän kuntaan:

Rääkkylän kunnan nettisivut

Rääkkylän kunnan Facebook

Rääkkylän kunnan Instagram

Rääkkylän kunnan Youtube

Katso Pohjois-Karjalan hyvinvointialue – Siun soten avoimet työpaikat: Avoimet työpaikat

Pohjois-Karjalaan? Miksi mihinkään muualle?

Pohjois-Karjalasta löytyy duunia ja uramahdollisuuksia siinä missä muualtakin, mutta meillä päin vähintään yhtä tärkeää on se, mitä tapahtuu vuorokauden muina aikoina. Ja meillähän aikaa riittää, kun kaikki on lähellä ja elämän voi omistaa muiden unelmien sijaan omilleen.

Pohjois-Karjala on niille, jotka haluavat riisua turhantärkeyden minimiin ja joiden seurassa saa olla outo tai liian tuttavallinen luvan kanssa. Vaihda siis verkkarit jalkaan tai sinistä kajalia silmiin, jos siltä sattuu tuntumaan. Puhu niin kuin ajattelet ja elä sellaista elämää, joka on sinulle tarkoitettu. Lue lisää ja tule yhdeksi meistä!