“Oppisopimusopiskelu on ollut paras vaihtoehto minulle”

Nurmeksessa sijaitsevan Kuusikummun asumisyksikön arki ei ole aina ennalta arvattavissa, mutta Erika Väistö ei vaihtaisi työpaikkaansa mihinkään. Hän opiskelee lähihoitajaksi oppisopimuksella ja on jo lyhyessä ajassa ehtinyt saada arvokasta kokemusta kehitysvammaisten parissa työskentelystä.

“Opiskelen oppisopimuksella lähihoitajaksi. Se kestää kaksi vuotta. Oppisopimukseni ajan työskentelen Kuusikummussa, jossa tarjoamme ympärivuorokautista asumispalvelua kehitysvammaisille aikuisille.”

Alanvaihto ravintola-alalta lähihoitajaksi

Erika ehti työskennellä ravintola-alalla ennen kuin päätti suunnata kokonaan toiselle uralle – sotealalle.

“Olin aiemmin ravintola-alalla ja halusin kokeilla jotain muuta. Lähihoitajan työ on aina kiinnostanut minua, ja kun näin, että tänne haetaan opiskelijoita oppisopimuksella, päätin hakea. Onneksi hain, sillä olen viihtynyt todella hyvin.”

Vaikka kehitysvammaisten parissa työskentely oli Erikan mielestä aluksi hieman jännittävää, se on muuttunut positiiviseksi kokemukseksi.

“En ollut aiemmin työskennellyt kehitysvammaisten parissa, ja se oli minulle uutta. Aluksi jännitti, mutta ihmiset täällä ovat niin välittömiä ja avoimia. Tosi nopeasti sitä huomasi, kuinka mukavaa työtä tämä on.”

Rento ja kannustava työyhteisö

Kuusikummussa on rento ja mukava ilmapiiri, mikä tekee työskentelystä entistä mieluisampaa.

“Meillä on täällä tosi mukava työporukka. Työkavereilta voi aina kysyä apua, ja kaikki ovat valmiita tukemaan. Vaikka olen vielä opiskelija, minua kohdellaan kuin ketä tahansa työntekijää. Täällä on helppo olla ja oppia.”

Erika tekee tavallisena työpäivänä monenlaisia asioita, jotka kuuluvat kehitysvammaisten arjen tukemiseen Kuusikummussa.

“Työpäivät koostuvat asukkaiden perushoidosta, kuten ruokailujen ja hygienian järjestämisestä. Arkeen kuuluu myös erilaisia viriketuokioita ja retkiä. Kun asukkaiden kanssa eletään yhdessä tavallista arkea, oppii tuntemaan heidän persoonansa ja tapansa.”

Oppisopimusopiskelu – paras tapa oppia

Erika hän kokee oppisopimusopiskelun sopivan itselleen erinomaisesti.

“Oppisopimus on minulle paras tapa opiskella. Saa olla käytännössä töissä ja oppia samalla. Olen aina ollut sellainen, että opin parhaiten tekemällä, enkä niinkään kirjoista lukemalla. Lisäksi työyhteisöstä ja opiskelukavereista saa tukea ja apua, joten en ole koskaan yksin opintojen kanssa.”

Kuusikummussa oppisopimusopiskelijoita on tällä hetkellä kolme, ja yhteistyö sekä opettajien että työpaikan kanssa sujuu saumattomasti.

“Oppisopimuksen avulla saa tosi monipuolisen kuvan lähihoitajan työstä. On hienoa, että voi olla mukana oikeassa työssä jo opiskeluaikana.”

Nurmeksessa asuminen – yhteisöllisyyttä ja luonnon rauhaa

Syntyjään joensuulainen Erika kertoo viihtyvänsä Nurmeksessa hyvin. Hän on asunut hetken Helsingissäkin, mutta Pohjois-Karjala ja luonnonläheisyys vetivät puoleensa.

“Täällä Nurmeksessa on hyvä asua, varsinkin lasten kanssa. Vaikka paikka on pieni, meillä on kaikki tarvittavat palvelut lähellä. Työpaikkoja löytyy, ja lasten koulut ovat myös lähellä. Helsinki ja Joensuu ovat toki isompia paikkoja, mutta Nurmeksessa on oma viehätyksensä.”

Erikan mukaan yksi Nurmeksen parhaista puolista on yhteisöllisyys ja luonnon läheisyys.

“Olen aina viihtynyt luonnossa, ja täällä on helppo päästä metsään tai järvelle rauhoittumaan.”

Kannustusta tuleville hakijoille

Erika kannustaa kaikkia, jotka harkitsevat sote-alalle hakeutumista, erityisesti oppisopimuksella opiskelemista.

“Jos miettii lähihoitajaksi opiskelemista, oppisopimus on kyllä loistava vaihtoehto. Saa heti olla töissä ja oppii käytännön kautta. Siinä samalla saa koulutuksen ja työelämäkokemusta.”

Erikan mukaan myös työvuorojen sovittaminen perheellisenä on onnistunut hyvin, sillä työnantaja joustaa tarvittaessa.

“Meillä on täällä kahdessa vuorossa tehtävä työ, mutta työnantaja joustaa, jos tarvitsen esimerkiksi muutoksia työvuoroihin perheen takia.”

Lopuksi Erika tiivistää Kuusikummun ja Nurmeksen vetovoiman muutamalla sanalla: “Täällä on mukava työporukka, mukavat asukkaat ja todella hyvä ilmapiiri. Täällä on helppo viihtyä ja asettua taloksi.”

Kiinnostaako Nurmes?

Siun soten kaikki avoimet työpaikat löydät tästä linkistä: Avoimet työpaikat

Tietoa Nurmeksesta löydät esimerkiksi seuraavista linkeistä:

Nurmeksen kaupungin nettisivut

Nurmeksen kaupungin Instagram

Nurmeksen kaupungin Facebook