Lieksan kesäkandit: ”Olemme saaneet varmuutta työskentelyyn”

Itä-Suomen yliopiston neljännen vuoden lääketieteen opiskelijat Peeta Hämäläinen ja Milla Juntunen ovat olleet kesätöissä Lieksan kuntoutussairaalassa. Ensimmäinen kesä lääkäreinä on yllättänyt heidät positiivisesti.

Nelosvuoden opiskelijoilla on luvat tehdä töitä vuodeosastolla, mutta Peeta ja Milla ovat päässeet tekemään terveysaseman puolella myös pieniä toimenpiteitä ja haavojen ompelua.

“Se on lisännyt työn monipuolisuutta ja tuonut vaihtelua osastotyöhön. Olemme kohdanneet monenlaisia potilaita ja saaneet varmuutta työskentelyyn”, kuvailee Peeta.

“Kesätyö Lieksassa on yllättänyt kaiken kaikkiaan positiivisesti. Tämä on sopivan kokoinen, työtä ei ole liikaa eikä liian vähän, työ on ollut mielenkiintoista ja seniorituki on aina saatavilla. Ensimmäiset kaksi viikkoa seniorilääkäri oli koko ajan kanssamme, jonka jälkeen olemme työskennelleet itsenäisemmin osastolla. Ja ihan joka päivä meillä oli vähintään tunnin mittainen konsultaatiohetki seniorin kanssa, jossa ei tarvinnut tosiaan tunnissa selvitä, vaan kysyä sai niin kauan kuin kysyttävää riitti. Lisäksi seniori on koko ajan tavoitettavissa tarpeen tullessa”, Milla jatkaa.

Hyvällä seniorituella pyritään mahdollistamaan positiivinen alku nuorten lääkärien työuralla. Positiiviseen työkokemukseen kuuluvat myös hyvä perehdytys, kandidaatille sopiva työmäärä sekä palautteen saaminen. Opiskelijoiden halutaan tuntea olevansa osa työyhteisöä ja heidän jaksamistaan tuetaan.

Peeta ja Milla kertovat solahtaneensa työyhteisöön Lieksassa muitta mutkitta. Apua he kokevat saaneensa kaikilta sotealan ammattilaisilta.

“Täällä on tosi mukavaa porukkaa töissä. Meihin on suhtauduttu hyvillä mielin. Kaikilta löytyy kärsivällisyyttä meitä kandeja kohtaan. Meidän ei tarvitse tehdä työtä yksin, mutta saamme tehdä kuitenkin itsenäisesti. Olemme saaneet opetella asioita rauhassa”, toteaa Peeta.

“On ollut helpotus huomata, että kyllä me jotain ollaan opittu koulussa. Onneksi kaikkea ei vielä tarvitse myöskään osata ja ehdimme työn lomassa tarkistaa ja opetella asioita. Olemme selvinneet ja pärjänneet hyvin lääkäreinä”, Milla jatkaa.

Lieksalaiset potilaat ovat suhtautuneet yleisesti ottaen hyvin opiskelijoihin.

“Jotkut ovat jopa todenneet, että onpa hyvä, että heistä on opiskelijoille jotakin hyötyä”, nauraa Milla.

Kiinnostaako sinua lääkärin työt Pohjois-Karjalassa? Katso avoimet työpaikkamme lääkäreille: Lääkäri, Pohjois-Karjala

Siun sote on ottanut käyttöön EVAL-sovelluksen yhdeksi rekrytointikanavaksi erityisesti erikoistumisvaiheen lääkäreille. EVAL-sovellukseen voit tutustua sekä rekisteröityä tästä linkistä: EVAL-sovellus

Lämpimät karjalanpiirakat joka aamu

Peetalle päätös lähteä Lieksaan kesätöihin oli helppo.

“Minun sukuni on kotoisin Lieksasta ja kaupunki on minulle tuttu. Oli helppoa tulla kesätöihin, koska pääsin isovanhempien luokse asumaan. Siinä on kaksi kärpästä yhdellä iskulla – pääsee sukuloimaan ja kesätöihin”, Peeta kertoo.

Lieksan toinen kesäkandi Milla Juntunen kertoo päätyneensä Lieksaan kesätöihin opiskelukaverinsa Peetan mukana.

“En ole kokenut Lieksassa mitään kulttuurishokkia, sillä myös minun isovanhempani ovat Pohjois-Karjalasta, vaikkakaan eivät Lieksasta. Itse olen syntynyt Etelä-Suomessa ja asunut Keski-Suomessa. Lieksa on mielestäni nätti kaupunki. Työpäivän jälkeen ei välttämättä tarvitse mitään actionia tai sen ihmeellisempää tekemistä eli rauhallinen Lieksa on ollut hyvä paikka kesätöille”, pohtii Milla.

Lääkäriopiskelijat ovat nauttineet Lieksan uimarannoista ja retkireiteistä työpäivien jälkeen. Aamurutiineihin ovat kuuluneet lämpimät karjalanpiirakat.

“Päivän paras hetki on se, kun saat ihan rauhassa kävellä töihin vesistön rantaa pitkin. Aurinko nousee, haet tuoreet karjalanpiirakat kaupasta aamupalaksi ennen kuin menet töihin”, tunnelmoi Peeta.

Lääkäriopiskelijoilla kesätyöt ovat jo päättyneet, mutta muistot jäävät mieleen.

Kiinnostaako Lieksa?

Siun soten kaikki avoimet työpaikat löydät tästä linkistä: Avoimet työpaikat

Lieksan kaupunkiin voit tutustua oheisista linkeistä:

Lieksan kaupungin nettisivut

Lieksan kaupungin Facebook

Lieksan kaupungin Instagram

Lieksan kaupungin LinkedIn

Lieksan kaupungin Youtube